سلام عليكم ^^انا كنت سألت ع دكتور هنا ع الاسك وقالولى ع حضرتك المشكله انى عارفه ان الدكتور النفسى واجبه يريح اللى بيكلمه بالكلام حتى يوصل معاه لحل لكن محستش كده من الاجابات خالص!سورى انى بتدخل بس انا كواحده كنت محتاجه اكلم حد متخصص صرفت نظر!!سورى تانى بس فيه ناس محتاجه حل مش مجرد رد بعلاج نفسى ^^ Senyorita
وعليكم السلام ورحمة الله وبركاته  الطبيب النفسي مش بيريح حد، ربنا اللي بيريح :) الطبيب النفسي بيعالج، وممكن العلاج ده يكون مؤلم زي ما الجراح بيعالج وكتير بيضرب مشرط أو يكسر عظم اتبنى غلط عشان يعيد بناءه صح، وكتير خرج من عندي ناس بيتابعوا مدمعين من الجلسة :/ بس ده كان ضروري. الفرق بين الألم اللي احنا ممكن نعمله والألم اللي ممكن يحصل برة، زي ضربة مشرط من جراح وضربة موس من بلطجي.  فمبدأياً احنا مش بنريح احنا بنحاول نعالج. تاني حاجة احنا مش بندي حلول :) الطبيب النفسي بيحاول ينور طريق المتعالج بتاعه عشان يشوف حلوله الخاصة والأنسب له مش للمعالج، بابا وماما ممكن يدونا حلول لكن مش الطبيب النفسي :) ودور الاستشارات المكتوبة إنها ترد على ما يمكن الرد عليه بشكل مباشر، لكن زي ما مينفعش جراح يعنل عملية في الشارع، مينفعش طبيب نفسي يباشر العلاج على الهوا كدة :) معلش خيبنا آمالك :)